TARYBOS SPRENDIMAS 2007/455/BUSP
2007 m. birželio 25 d.
dėl Bendrosios pozicijos 2004/161/BUSP, atnaujinančios ribojančias priemones Zimbabvei, įgyvendinimo
EUROPOS SĄJUNGOS TARYBA,
atsižvelgdama į Bendrąją poziciją 2004/161/BUSP (1), ypač į jos 6 straipsnį kartu su Europos Sąjungos sutarties 23 straipsnio 2 dalimi,
kadangi:
(1)
Bendrąja pozicija 2004/161/BUSP Taryba patvirtino priemones, kuriomis inter alia siekiama užkirsti kelią asmenims, užsiimantiems veikla, kuria šiurkščiai pažeidžiami demokratijos, pagarbos žmogaus teisėms ir teisinės valstybės principai Zimbabvėje, atvykti į valstybių narių teritoriją ar vykti per ją tranzitu bei įšaldyti jų lėšas ir ekonominius išteklius.
(2)
Atsižvelgiant į Zimbabvės Vyriausybės neseniai parodytą brutalumą opozicijos rėmėjų atžvilgiu ir į konkretų policijos vaidmenį šių įvykių metu, į Bendrosios pozicijos 2004/161/BUSP priede pateiktą sąrašą reikėtų įtraukti policijos komisaro padėjėjo, atsakingo už teisėtvarką, ir policijos komisaro vyresniojo padėjėjo, atsakingo už Hararę, pavardes.
(3)
Be to, turėtų būti pateiktos išsamesnės priežastys dėl į minėto priedo sąrašą įtrauktų asmenų.
(4)
Todėl Bendrosios pozicijos 2004/161/BUSP priedas turėtų būti atitinkamai atnaujintas ir peržiūrėtas,
NUSPRENDĖ:
1 straipsnis
Bendrosios pozicijos 2004/161/BUSP priedas pakeičiamas šio sprendimo priedu.
2 straipsnis
Šis sprendimas įsigalioja jo priėmimo dieną.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Liuksemburge, 2007 m. birželio 25 d.